ΚΑΝΟΝΙΣΜΟΣ (ΕΚ) αριθ. 3039/94 ΤΗΣ ΕΠΙΤΡΟΠΗΣ της 14ης Δεκεμβρίου 1994 για τροποποίηση του κανονισμού (ΕΟΚ) αριθ. 1102/89 περί θεσπίσεως ορισμένων μέτρων εφαρμογής του κανονισμού (ΕΟΚ) αριθ. 1101/89 του Συμβουλίου σχετικά με τη διαρθρωτική εξυγίανση της εσωτερικής ναυσιπλοΐας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1101/89 του Συμβουλίου της 27ης Απριλίου 1989 σχετικά με τη διαρθρωτική εξυγίανση της εσωτερικής ναυσιπλοΐας (1), όπως τροποποιήθηκε τελευταία από τον κανονισμό (ΕΚ) αριθ. 2812/94 της Επιτροπής (2), και ιδίως το άρθρο 6,

Εκτιμώντας:

ότι ο κανονισμός (ΕΟΚ) αριθ. 1101/89 προβλέπει ότι είναι δυνατόν να μειωθεί η μεταφορική ικανότητα των στόλων εσωτερικής ναυσιπλοΐας με συντονισμένες ενέργειες διάλυσης σε κοινοτική κλίμακα-

ότι ο κανονισμός (ΕΟΚ) αριθ. 1102/89 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 3433/93 (4), καθόρισε τις λεπτομέρειες των ενεργειών αυτών διάλυσης-

ότι, επί του παρόντος, τα διαθέσιμα κονδύλια δεν επαρκούν για να επιτευχθεί ουσιαστική μείωση της πλεονάζουσας ικανότητας, με αποτέλεσμα να αυξάνεται συνεχώς ο αριθμός των αιτήσεων για την πριμοδότηση διάλυσης που έχουν καταχωρηθεί στον κοινό κατάλογο αναμονής, που αναφέρεται στο άρθρο παράγραφος 6 του κανονισμού (ΕΟΚ) αριθ. 1102/89, μετά την τροποποίησή του από τον κανονισμό (ΕΟΚ) αριθ. 3690/92 (5)-

ότι η κατάσταση αυτή μπορεί να επιδεινώσει την ήδη υπάρχουσα αστάθεια στην αγορά της εσωτερικής ναυσιπλοΐας- ότι, επειδή δεν είναι δυνατόν, λόγω της δυσχερούς οικονομικής κατάστασης του τομέα, να αυξηθούν οι συντελεστές των ετήσιων εισφορών που καταβάλλουν οι πλοιοκτήτες στο ταμείο διάλυσης, εις βάρος των κρατικών τους προϋπολογισμών, τα χρηματοδοτικά μέσα που χρειάζονται για τη διάλυση πλοίων, εγγεγραμμένων στον κοινό κατάλογο αναμονής μέχρι τις 30 Ιουνίου 1994-

ότι, για να αποφευχθούν οι στρεβλώσεις ανταγωνισμού, αυτές οι ενέργειες διάλυσης πρέπει να ξεκινήσουν ταυτόχρονα, να έχουν την ίδια χρονική διάρκεια και να διεξάγονται υπό τους ιδίους όρους, σε ολα τα ενδιαφερόμενα κράτη μέλη- ότι εναπόκειται στην Επιτροπή να καθορίσει την περίοδο διάλυσης, καθώς και τους όρους χορήγησης των πριμοδοτήσεων διάλυσης, συναρτήσει των επιδιωκόμενων στόχων και των διαθέσιμων οικονομικών δυνατοτήτων των ταμείων- ότι πρέπει λοιπόν να καθορισθεί, για τις προαναφερθείσες ενέργειες διάλυσης, η διαδικασία σχετικά με τις κοινοποιήσεις αποδοχής των αιτήσεων πριμοδότησης, τις προθεσμίες μέσα στις οποίες πρέπει να διαλυθούν τα πλοία και την καταβολή των πριμοδοτήσεων διάλυσης- ότι πρέπει, συνεπώς, να τροποποιηθεί ο κανονισμός (ΕΟΚ) αριθ. 1102/89-

ότι τα μέτρα που προβλέπονται στον παρόντα κανονισμό αποτέλεσαν αντικείμενο διαβούλευσης των κρατών μελών και των αντιπροσωπευτικών οργανώσεων εσωτερικής ναυσιπλοΐας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1102/89 τροποποιείται ως εξής:

1. Στο άρθρο 1 προστίθεται η ακόλουθη νέα παράγραφος 5:

"5. Με την επιφύλαξη των παραγράφων 1 έως 4, τα ενδιαφερόμενα κράτη μέλη διαθέτουν από τους κρατικούς προϋπολογισμούς στα ταμεία διάλυσης, από 1ης Ιανουαρίου 1995, τα χρηματοδοτικά μέσα που είναι αναγκαία για τη διάλυση των πλοίων για τα οποία έχουν καταχωρηθεί αιτήσεις πριν την 1η Ιουλίου 1994 και περιέχονται ακόμη στον κοινό κατάλογο αναμονής, ο οποίος αναφέρεται στο άρθρο 8 παράγραφος 6. Προς το σκοπό αυτό, υπολογίζεται αναγκαίο μέγιστο συνολικό ποσό ύψους 26 716 000 Ecu, από τα οποία 19 359 00 0 Ecu για τα πλοία ξηρού φορτίου, 3 322 000 Ecu για τα δεξαμενόπλοια και 4 035 000 Ecu για τα πλοία προώθησης."

2. Στο άρθρο 8 προστίθενται οι ακόλουθες νέες παράγραφοι 7 και 8:

"7. Οι αρχές του ταμείου κοινοποιούν από 1ης έως 31 Ιανουαρίου 1995 στους πλοιοκτήτες, των οποίων τις αιτήσεις για πριμοδότηση διάλυσης παρέλαβε το ταμείο πριν την 1η Ιουλίου 1994 και περιέχονται στον κοινό κατάλογο αναμονής, ότι οι αιτήσεις τους έγιναν δεκτές. Ανακοινώνουν δε, πριν την 1η Μαρτίου 1995, στην Επιτροπή κατάλογο των κοινοποιήσεων αυτών.

8. Κατά παρέκκλιση των διατάξεων του άρθρου 7 παράγραφος 5 πρώτο εδάφιο ο πλοιοκτήτης, ο οποίος έχει λάβει την κοινοποίηση που αναφέρεται στην παράγραφο 7 του παρόντος άρθρου, είναι υποχρεωμένος να προβεί σε διάλυση του πλοίου εντός εννέα μηνών από την ημερομηνία της εν λόγω κοινοποίησης."

3. Στο άρθρο 9 προστίθεται η ακόλουθη νέα παράγραφος 4:

"4. Κατά παρέκκλιση της παραγράφου 1 και της παραγράφου 3 δεύτερο εδάφιο η πριμοδότηση διάλυσης για μια αίτηση, δεκτή βάσει του άρθρου 8 παράγραφος 7, καταβάλλεται εντός ενός μηνός από την ημερομηνία που ο πλοιοκτήτης απέδειξε δεόντως ότι διαλύθηκε το πλοίο.

Οι αρχές του ταμείου κοινοποιούν κάθε μήνα στην Επιτροπή, από την 1η Μαΐου 1995, κατάλογο με τις πριμοδοτήσεις διάλυσης που έχουν καταβληθεί."

Άρθρο 2

Ο παρών κανονισμός αρχίζει να ισχύει την 1η Ιανουαρίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Δεκεμβρίου 1994.

Για την Επιτροπή

Marcelino OREJA

Μέλος της Επιτροπής

(1) ΕΕ αριθ. L 116 της 28. 4. 1989, σ. 25.

(2) ΕΕ αριθ. L 298 της 19. 11. 1994, σ. 22.

(3) ΕΕ αριθ. L 116 της 28. 4. 1989, σ. 30.

(4) ΕΕ αριθ. L 314 της 16. 12. 1993, σ. 10.

(5) ΕΕ αριθ. L 374 της 22. 12. 1992, σ. 22.